Beheerraad vir medisyne word óók ondersoek | Netwerk24
Deur Nellie Brand-Jonker 21 Oktober 2019 15:56
Die ou Medisynebeheerraad is in Februarie verlede jaar deur die nuwe Reguleringsowerheid vir Gesondheidsprodukte (RGP) vervang.
Die RGP het verlede week die portefeuljekomitee oor gesondheid in die parlement verwittig oor inligting wat van 'n fluitjieblaser ontvang is en van die ondersoek wat die SOE gaan doen.
Die presidensiële proklamasie waarin die opdrag vir die ondersoek vervat is, is op 18 Oktober in die Staatskoerant gepubliseer.
Dit is die sesde proklamasie vir ondersoek in die gesondheidsektor wat in 2019 uitgereik is.
LEES OOK: Ondersoek na mediese skemas se waghond begin
Die RGP het die naweek in 'n verklaring gesê hy het in Februarie vanjaar aantygings van bedrog ontvang wat 'n "klein gedeelte van die owerheid en 'n eksterne belanghebbende betrek".
Die aantygings is deur die waarnemende uitvoerende hoof, die direksie en die minister aan die SOE aangemeld.
"Daarom word die proklamasie van pres. Cyril Ramaphosa verwelkom wat die SOE opdrag gee om die sake te ondersoek."
Die doel van die RGP is om 'n wêreldklas-reguleringsowerheid te skep, volgens prof. Helen Rees, voorsitter van die direksie. "Die kern van die RGP se sukses is etiese gedrag en goeie korporatiewe beheer."
Die RGP moet verseker alle gesondheidsprodukte in Suid-Afrika is veilig, doeltreffend en van goeie gehalte.
In die proklamasie is gesê die SOE moet:
beweerde ernstige wanadministrasie ten opsigte van die sake van die owerheid ondersoek;
beweerde onbehoorlike of onwettige gedrag ondersoek;
ondersoek of enige korrupsie plaasgevind het; en
of die onwettige en onbehoorlike gedrag ernstige skade aan die publiek se belange aangerig het.
Portia Nkambule, waarnemende uitvoerende hoof, sê die RGP is in die proses om regulatoriese stelsels weer op te bou om doeltreffendheid, deursigtigheid en aanspreeklikheid te verbeter. "Dit sluit in om geskikte kommunikasiekanale te skep vir klagte wat insluit onetiese en misdadige gedrag."